Hoe groot is jou wereld?
Die laaste paar opdragte wat Jesus aan Sy volgelinge gegee het, handel daarmee dat hulle getuies moet wees en die evangelie na die hele wêreld moet neem (Mat 28:18-20; Hand 1:8).
Daar kan absoluut geen argument wees dat alle gelowiges die verantwoordelikheid het om deel te neem in die verspreiding van die evangelie buite die grense van hulle gemeenskappe, dorpe en stede (Jerusalem), hulle streke (Juda) en hulle eie volk en kultuurgroep (Samaria) tot aan die eindes van die aarde nie. Tog is daar maar min wat hierdie opdrag ernstig opneem. Gevolglik het ons na twee duisend jaar nog steeds nie die hele wêreld bereik nie. Daar is steeds streke waar die evangelie nog nooit verkondig is nie en daar is dus mense wat nog nooit die evangelie gehoor het nie.
Die rede hoekom jy is waar jy is en hoekom die kerk steeds op die aarde is, is nie sodat ons klein geseënde kringetjies kan hê nie, of selfs om die Here te aanbid nie. Die kerk is steeds in hierdie wêreld vir net een rede en dit is om die evangelie te verkondig en om die verlorenes vir Christus te wen. Aanbidding, samesyn, gebed, Bybel studie en enige ander faset van die kerklewe kan veel beter in die hemel gedoen word as hier op aarde. As kerk-wees slegs oor onderlinge samesyn en ‘n wandel met God gegaan het, dan kon die Here ons netsowel almal weggeraap het. Maar daar is een ding wat nie in die hemel gedoen kan word nie - die verlorenes kan nie bereik word nie (want daar is nie enige verlorenes daar nie). Gevolglik is die feit dat daar nog verlore siele is wat bereik en gered moet word, die enigste rede hoekom die kerk nog nie van die aarde weggeraap is nie. Petrus verduidelik die rede hoekom die Here nog nie teruggekom het nie: “Die Here stel nie die vervulling van sy belofte uit nie, al dink party mense so. Nee, Hy is geduldig met julle, omdat Hy nie wil hê dat iemand verlore gaan nie: Hy wil hê dat almal hulle moet bekeer” (2 Pet 3:9).
Daarom, hoe groot is jou wêreld? Strek dit vêrder as jou sitkamer, TV en “seën-my-asseblief” klub? As jou wêreld nie jou hele dorp, stad, streek en al die mense insluit wat nie tot jou groep, taal of kultuur behoort nie, en indien dit nie strek tot aan die mees afgeleë grense van die wêreld nie, dan is jy baie klein en bitter arm. Laat my laastens toe om te vra: Jesus het aan jou persoonlik ‘n opdrag gegee - wat doen jy, of wat gaan jy doen om uit te reik na ‘n wêreld wat oppad is hel toe?